Na temelju članka 59. stavak 2. t. 11. Zakona o znanstvenoj djelatnosti i visokom obrazovanju („Narodne novine“ broj 123/03, 198/03, 105/04, 174/04, 2/07 – OUSRH, 46/07, 45/09, 63/11, 94/13, 139/13, 101/14, 60/15 i 131/17) i članka 54. Statuta Sveučilišta u Zadru (pročišćeni tekst, prosinac 2019.) Senat Sveučilišta u Zadru na XI. sjednici u akademskoj 2019./2020. godini, održanoj 29. rujna 2020. godine, donosi

**PRAVILNIK O DODJELI**

**NAGRADA I POHVALA USPJEŠNIM STUDENTIMA**

OPĆE ODREDBE

**Članak 1.**

Ovim se Pravilnikom propisuju kriteriji i način dodjele nagrada i pohvala redovitim studentima preddiplomskih i diplomskih studija koji se izvode na Sveučilištu u Zadru (u daljnjem tekstu: Sveučilište) te studentima koji su završili navedene studije.

**Članak 2.**

Nagrade i pohvale se dodjeljuje radi poticanja što većeg uspjeha u studiranju i priznanja za postignuti uspjeh tijekom studija.

Vrste nagrada i pohvala

**Članak 3.**

(1) Studentima Sveučilišta dodjeljuju se:

1. Rektorova nagrada,

2. Pohvala za uspješnosti u studiranju po godinama,

3. Pohvala za uspješnost u studiranju za završen studij,

4. Pohvala za izvannastavne aktivnosti.

(2) Nagrada se dodjeljuje u obliku povelje i moguće novčane nagrade.

(3) Pohvala se dodjeljuje u obliku povelje i akademskog dara.

**Članak 4.**

1. Rektorova nagrada dodjeljuje se studentima na razini Sveučilišta.
2. Pohvale se dodjeljuju na razini sastavnice (sveučilišnog odjela) koja izvodi studij u odgovarajućem polju.

*Rektorova nagrada*

**Članak 5.**

(1) Rektorovom se nagradom nagrađuje po troje studenata završne godine preddiplomskog studija i po troje studenata završne godine diplomskog studija s najvišim prosječnim ocjenama te vrhunskim postignućima u izvannastavnim aktivnostima (objavljeni znanstveni radovi, izlaganja na znanstvenim skupovima, prvo mjesto na državnim sportskim natjecanjima i dr.).

(2) Rektorovom nagradom se nagrađuje po dvoje studenata za postignute iznimne uspjehe u sportskim aktivnostima.

**Članak 6.**

(1) Kandidati za nagradu moraju biti redovito upisani u završnu godinu studija te da tijekom preddiplomskoga i diplomskoga studija nisu ponavljali godinu.

(2) Ako više studenata na diplomskom studiju kod ponderiranija prosjeka ocjena i izvannastavnih aktivnosti ima isti broj bodova, nagrada se dodjeljuje studentu koji je imao bolji prosjek ocjena na preddiplomskom studiju.

**Članak 7.**

Nagrada se sastoji od pisane povelje "Rektorova nagrada" i moguće novčane nagrade. Sadržaj i oblik povelje, te mogući novčani iznos nagrade utvrđuje Rektor Sveučilišta.

*Pohvala za uspješnost u studiranju po godinama*

**Članak 8.**

Pohvala za uspješnost u studiranju po godinama dodjeljuje se za uspjeh studenata postignut na prvoj i drugoj godini preddiplomskog studija te na prvoj godini diplomskoga studija na svakoj pojedinoj sastavnici.

**Članak 9.**

(1) Kandidati za pohvalu na pojedinoj godini studija moraju biti redovito upisani u narednu godinu, imati položene sve ispite iz prethodne godine te da tijekom studija nisu ponavljali godinu.

(2) Pohvala se dodjeljuje jednom studentu s izvrsnim prosjekom ocjena (iznad 4,5) ostvarenim na preddiplomskom studiju i jednom studentu s izvrsnim prosjekom ocjena (iznad 4,5) ostvarenim na diplomskom studiju.

(3) Kandidati za Pohvalu su samo oni studenti koji su u redovnom roku ispunili svoje studijske obveze. Studenti koji ponavljaju semestar mogu biti kandidati za Pohvalu samo ako Povjerenstvo procijeni da je razlog njihovog ponavljanja opravdan (npr. bolest, odobren status mirovanja itd.).

(4) Za pohvalu u ovoj kategoriji kandidat se prijavljuje sam, ili ga predlažu drugi studenti i/ili nastavnici. Uz prijavu se prilaže prijepis ocjena.

(5) Pohvala se sastoji od plakete i prigodnoga akademskog dara.

*Pohvala za uspješnost u studiranju za završen studij*

**Članak 10.**

(1) Sveučilišnim i stručnim prvostupnicima i magistrima struke dodjeljuje se pohvala za završen studij u redovitom roku (bez ponavljanja godine) s iznimnim uspjehom.

(2) Pohvala se dodjeljuje za istaknute završne i diplomske radove, odnosno za izvrstan rezultat na završnom ispitu ako je predviđeno da se njegovim polaganjem završava preddiplomski studij. Nagrada se dodjeljuje jednom studentu završenoga preddiplomskog studija i jednom studentu završenoga diplomskog studija.

(3) Pohvala se sastoji od plakete i prigodnoga akademskog dara.

**Članak 11.**

(1) Pohvala za uspješnost u studiranju za završen studij se dodjeljuje na osnovi pisane preporuke (obrazloženja) mentora, koja obuhvaća i ocjenu članova povjerenstva pred kojim student brani svoj završni/diplomski rad, i/ili na osobni prijedlog studenta.

(2) Izniman završni/diplomski rad vrednuje se prema sljedećim kriterijima (ocjenama od 1 do 5):

-samostalnost studenta u provedbi istraživanja i pisanju rada (samostalnost u predlaganju teme, formuliranju istraživačkih ciljeva i problema, odabiru metode istraživanja te obradi i kritičkoj interpretaciji i evaluaciji dobivenih rezultata) (ocjenjuje mentor)

-znanstvena originalnost i kreativnost (rad predstavlja uvod u novo područje; u radu je demonstriran inovativan metodološki pristup problemu; rad je rezultirao konstrukcijom novih mjernih instrumenata) (vrednuje se samo prilikom ocjenjivanja diplomskog rada)

-znanstvena relevantnost istraživačkog pitanja i dobivenih zaključaka u odnosu na šire područje istraživanja i njihove potencijalne praktične implikacije (vrednuje se samo prilikom ocjenjivanja diplomskog rada)

-kvaliteta provedenog istraživanja (prikladnost metode istraživanja u odnosu na postavljene ciljeve i probleme; kontrola relevantnih varijabli tijekom istraživanja; kvaliteta operacionalnih definicija zavisnih i nezavisnih varijabli)

-kvaliteta radnje (kvaliteta pregleda prijašnjih istraživanja u uvodnom dijelu radnje; adekvatnost formulacije istraživačkih ciljeva i problema; prikladnost korištenih statističkih analiza u odnosu na postavljene probleme; kvaliteta interpretacije i diskusije dobivenih rezultata; kvaliteta kritičke evaluacije prednosti i nedostataka provedenog istraživanja)

*Pohvala za izvannastavne aktivnosti*

**Članak 12.**

Ova kategorija obuhvaća angažman u aktivnostima poput izlaganja na znanstvenim i stručnim skupovima, objavljivanja znanstvenog ili stručnog rada, sudjelovanja u ljetnim školama, sudjelovanja u organizaciji i realizaciji radionica, znanstvenih i stručnih skupova, tribina, predavanja, volontiranja, itd. Pohvala se dodjeljuje jednom studentu preddiplomskog studija i jednom studentu diplomskog studija.

**Članak 13.**

(1) Kandidati za pohvalu moraju imati prosjek ocjena svih položenih ispita veći od 4,00.

(2) Pohvala za izvannastavne aktivnosti studentu se može dodijeliti samo jednom u tijeku

studija.

(3) Pohvala se sastoji od plakete i prigodnoga akademskog dara.

**Članak 14.**

(1) Izniman angažman u izvannastavnim aktivnostima na polju u kojem se izvodi studij boduje se na sljedeći način:

-sudjelovanje u organizaciji znanstvenih i stručnih skupova: 2 boda

-izlaganje na znanstvenom ili stručnom skupu: samostalan rad 2 boda, rad u koautorstvu 1 bod

-pohađanje ljetne škole: 3 boda

-objavljen znanstveni rad: samostalan rad 4 boda, rad u koautorstvu 2 boda

-objavljen stručni rad: samostalan rad 2 boda, rad u koautorstvu 1 bod

-sudjelovanje u organizaciji i realizaciji radionica, predavanja, tribina i sl.: izniman samostalan angažman 3 boda, izniman angažman u grupi 2 boda, kratak/jednostavan angažman bilo samostalno bilo u grupi 1 bod

-volontiranje u duljem razdoblju: dva mjeseca 1 bod, šest mjeseci 2 boda, više od godinu dana 3 boda

(2) Kandidate za pohvalu o ovoj kategoriji mogu predlagati studenti i/ili članovi Odjela, uz pismeno obrazloženje nominacije i prilaganje dokaza o izvršenju određene aktivnosti.

(3) Dokumentacija koju treba priložiti za svaku prijavljenu aktivnost je sljedeća:

-sudjelovanje u organizaciji znanstvenih i stručnih skupova: detaljan opis vrste vlastitog angažmana u organizaciji skupa i potvrda o sudjelovanju

-izlaganje na znanstvenom ili stručnom skupu: kopija sažetka izloženog rada

-pohađanje ljetne škole: detaljan opis škole (naziv, mjesto, institucija, trajanje, način i vrsta rada) i potvrda o pohađanju (ako je dobivena)

-objavljen znanstveni rad: kopija cijelog rada

-objavljen stručni rad: kopija cijelog rada

-sudjelovanje u organizaciji i realizaciji radionica, predavanja, tribina i sl.: potvrda voditelja, detaljan opis događaja (mjesto, trajanje, što se radilo i s kim)

-volontiranje u duljem razdoblju: potvrda od institucije, detaljan opis vlastitih obaveza, mjesta i trajanja

(4) Pohvalu dobiva kandidat s najvećim brojem bodova za sudjelovanje u aktivnostima iz ove kategorije.

*Donošenje odluke o nagrađivanju/pohvaljivanju*

**Članak 15.**

(1) Odluku o raspisivanju natječaja za dodjelu nagrada iz članka 3. točke 1. ovog Pravilnika za prethodnu akademsku godinu, donosi Rektor početkom nove akademske godine, a natječaj se raspisuje najkasnije do 1. prosinca tekuće godine.

(2) Odluku o raspisivanju natječaja za dodjelu nagrada iz članka 3. točki 2., 3. i 4. ovog Pravilnika za prethodnu akademsku godinu, donosi pročelnik odjela početkom nove akademske godine, a natječaj se raspisuje najkasnije do 15. studenog tekuće godine.

(3) Natječaj se objavljuje na oglasnim pločama i internetskim stranicama Sveučilišta i/ili odjela.

(4) Prijave na natječaj podnose se Povjerenstvu za dodjelu nagrada studentima na razini Sveučilišta odnosno Povjerenstvu za dodjelu pohvalnica na razini odjela.

(5) Prijava na natječaj za Nagradu iz Članka 3. točke 1. ovog Pravilnika treba sadržavati ime i prezime studenta, matični broj studenta i postignuti prosjek ocjena. Prijavi je obvezno priložiti ovjeren prijepis ocjena za odnosnu nastavnu i akademsku godinu, potvrdu da nije ponavljao godinu studija, te potvrdu o sudjelovanju u izvannastavnim aktivnostima, odnosno postignutim sportskim uspjesima.

(6) Prijava na natječaj za Pohvalu iz Članka 3. točke 2., 3. i 4.. ovog Pravilnika treba sadržavati ime i prezime studenta, matični broj studenta i postignuti prosjek ocjena. Prijavi je obvezno priložiti ovjeren prijepis ocjena za odnosnu nastavnu i akademsku godinu, potvrdu da nije ponavljao godinu studija, te potvrdu o sudjelovanju u izvannastavnim aktivnostima u polju relevantnom za pojedini studij.

**Članak 16.**

(1) Ako Povjerenstvo za nagrađivanje/pohvale procijeni da niti jedan kandidat ne udovoljava kriterijima za nagrađivanje u nekoj od kategorija, nagrada/pohvala za tu kategoriju te se akademske godine neće dodijeliti.

(2) Ako isti kandidat najbolje udovoljava kriterijima za nagrađivanje/pohvalu u više kategorija, taj će kandidat dobiti nagradu u više kategorija.

(3) Iznimno, nagradu pohvalu može dobiti i više kandidata u istoj kategoriji, kada Povjerenstvo za nagrađivanje/pohvalu ocijeni da su dva ili više kandidata u istoj mjeri zadovoljili kriterije za nagrađivanje/pohvalu.

(4) Student može samo jedanput dobiti pohvalu unutar kategorije definirane u članku 3. točke 3. i 4. na preddiplomskom studiju i samo jednom dobiti pohvalu unutar istih kategorija tijekom diplomskog studija.

(5) Ako više studenata zajedno sudjeluje u nekoj od aktivnosti iz članka 3. točke 4 za koju je predviđena pohvala, dodijelit će se grupna pohvala.

**Članak 17.**

(1) Odluku o Rektorovoj nagradi donosi Rektor na prijedlog Povjerenstva za dodjelu nagrada.

(2) Odluku o pohvali za uspješnost u studiranju po godinama, za uspješnost u studiranju za završen studij i o pohvali za izvannastavne aktivnosti donosi Stručno vijeće pojedinog odjela na prijedlog imenovanog povjerenstva.

(3) Svaka odluka o dodjeli nagrada i pohvala objavljuje se na oglasnoj ploči i mrežnim stranicama Sveučilišta/odjela najkasnije osam dana prije njezine dodjele.

*Dodjela nagrada i pohvala*

**Članak 18.**

(1) Rektorova nagrada uručuje se studentima na svečanoj sjednici Senata u povodu obilježavanja Dana Sveučilišta.

(2) Pohvala za uspješnost u studiranju na pojedinoj godini studija, Pohvala za uspješnost u studiranju za završen studij i Pohvala za izvannastavne aktivnosti uručuje se studentima na posebnoj odjelnoj svečanosti, u pravilu krajem kalendarske godine.

(3) Podatak o dobivenoj nagradi/pohvali upisuje se u dopunsku ispravu o studiju.

*Povjerenstvo za dodjelu nagrada i pohvala studentima*

**Članak 19.**

(1) Povjerenstvo za dodjelu Rektorove nagrade studentima sastoji se od tri člana, i to:

1. Prorektora za studije i studente, predsjednik

2. Predsjednika povjerenstva za unaprjeđivanje kvalitete (PUK), član

3. Predsjednik Studentskoga zbora, član.

(2) Povjerenstvo za dodjelu pohvala studentima sastoji se od tri člana, i to:

1. Pročelnika odjela, predsjednik

2. Predsjednika odjelnog Povjerenstva za osiguravanje kvalitete rada, član

3. Studentskog predstavnika, član.

ZAVRŠNE ODREDBE

Članak 20.

Imenice koje se u ovom Pravilniku navode u muškom rodu odnose se jednako na oba spola i ne predstavljaju ni u kom slučaju spolnu/rodnu diskriminaciju.

KLASA: 012-01/20-02/04

URBROJ. 2198-1-79-01-20-01

Rektorica

prof. dr. sc. Dijana Vican